**ПЛАН-ПРОГРАМА ЗА ДЕЙНОСТИТЕ В НАРОДНО ЧИТАЛИЩЕ „БАЧО КИРО-1945”**

**ГР.СОФИЯ, РАЙОН „КРАСНО СЕЛО” ЗА 2024 Г.**

НЧ „Бачо Киро-1945” осъществява своята дейност в обществена полза с цел да задоволява потребностите на широк кръг от населението, свързани с:

* Развитие и обогатяване на културния живот, както и подпомагане на социалната и образователната дейност в района;
* Разширяване знанията на гражданите и приобщаването им към ценностите и постиженията на науката, изкуството, културата и гражданското общество;
* Възпитаване и утвърждаване на националното самосъзнание;
* Осигуряване на достъп до култура, образование и информация.

За постигане на целите си читалището извършва основни дейности като:

1. поддържане на общодостъпна библиотека;
2. развиване и подпомагане на любителското художествено творчество;
3. организиране на школи, кръжоци, курсове, клубове, семинари, лекции, мултимедийни презентации, изложби, празненства, концерти, чествания и други подобни дейности, както и организиране на разнообразни младежки дейности;
4. предоставяне на компютърни и интернет услуги.

Читалището е културно и социално средище, място за откриване и развитие на способности, свързани с творчество. В читалището си дават среща хора от всякакви възрасти, пол, професия, принадлежност, обединени от своите интереси в областта на изкуството и необходимостта от общуване. Тук израстват децата ни, които след училище участват в школите по изкуствата, тук развиват личностните си качества, изграждат вкус и усет за изкуството, откриват своите таланти. В читалището освен придобиването на знания и умения, те създават здрави връзки помежду си. В библиотеката откриват света на книгите и се докосват до световни шедьоври на литературата.

Ръководителят на Фолклорен танцов клуб „Лилия” – хореографът д-р Евгения Грънчарова, удостоена със „Златна роза” на международната организация ЦИОФФ за 2019 г., прилага научно-изследователската си познания в разучаването и поставянето на танци от различни фолклорни области на страната. През 2024 г. предстоят следните дейности:

* м.януари: семинар на тема „Танцът на запада”;
* м.април – „Заедно”: участие в концерт, организиран от Асоциацията на хореографите в България;
* м.март-участие във фолклорен танцов семинар в гр.Девин;
* м.март-април: участие в международен фестивал в Сицилия;
* м.юни: участие във фестивал „На армане с тъпане” в гр. Разлог;
* м. юли: участие в международен фестивал в Желона гура в Полша;
* участие в празниците на с. Алино и Г. Богров, както и в празника, организиран от НЧ „Бачо Киро-1945” на открито.

Талантливата певица Мария Александрова събужда интереса към българската народна песен у младите момичета и момчета в клуб „Българска песен”. През предстоящата година те ще продължат да се събират в читалището и да разучават песни от различни фолклорни области, ще продължат да се срещат с носителите на песенния фолклор от други селища в България и да участват в общите изяви на читалището.

Музикален педагог в школата по пиано е Албена Станчева. Тя е професионалист, който изгради музикално образование и вкус у много ученици на възраст от детската градина, та чак до завършване на гимназия. Нейната връзка с младите хора не престава, те я търсят, обичат и ценят. Тематичните концерти, които подготвя с учениците всяка година, се очакват с вълнение и интерес от близки и роднини на възпитаниците. Проектът „Отново заедно с музика в картини отвъд границите” към Национален фонд „Култура” беше осъществен през 2023 г. и приключи успешно, но през 2024 г. в читалището ще продължат да се провеждат събития, свързани с надграждане и развитие на заложените в проекта дейности.

Освен това в рамките на школата по пиано ще бъдат осъществени поредица от музикални срещи на нейни бивши и настоящи възпитаници, където ще се обсъждат жизненият път, творчеството и произведенията на композитори. Творческата атмосфера ще бъде допълнена от изпълнения на рояла в обновеното пространство на библиотеката на читалището. Тук, по случай сто години от рождението на Апостол Карамитев ще предложим с мултимедийната техника, с която разполагаме, филма „Любимец 13” за ученици, за техните родители и читатели на библиотеката, а през м. януари и филма „Модерни времена” и „Великият диктатор” с представяне на Чарлз Чаплин като актьор, режисьор и създател на филмова музика. По предложение на ръководителя на школата, на нейните възпитаници, на читатели на библиотеката ще се състоят и други подобни срещи. През м. март учениците ще посетят Националната галерия „Квадрат 500”, а след това ще дискутират за връзката между музиката и изобразителното изкуство в български и световен контекст.

Годишният концерт на школата ще продължи традицията да бъде тематичен: „Разходка в музея”и ще бъде отново в Музей „Борис Христов”, а коледният – „Коледни звездички” – през м.декември, както и досега, в Полския културен институт.

Библиотеката ни разполага с над тридесет хиляди тома книги, периодика и компютри. Има АБ каталог с два модула. Съвременното библиотечно обслужване осигурява нови, актуални източници на информация. Ще продължим представянето на автори с кръгли годишнини през 2024 г., ще продължим успешното сътрудничество с деца от 107 ДГ „Бон-бон” и тези от 85 ДГ „Родина” с посещения в библиотеката, четене на приказки на родители за деца, събития, свързани с „Походът на книгите” за седмицата, посветена на детската книга и др. В библиотеката ще представяме книги за деца и възрастни и техните създатели – писатели, художници, издателства. През цялата година ще продължим да провеждаме анкета за читателите на библиотеката с отговор на следните въпроси: Какво искате да се случва в библиотеката? Какво искате да споделите с другите читатели, свързано с изкуство, литература, пътешествия, градинарство, здраве, фолклор и др.? Според интересите на попълнилите анкетата периодично ще организираме беседи, лектории, срещи. В навечерието на традиционни празници (1 Март, Лазаровден, Великден и др.) ще предложим беседи с мултимедийно представяне по съответните теми, придружени с ателиета за изработване на обредни предмети.

Ще продължим сътрудничеството със Сдружение „Знам и мога” и всяка седмица през лятото от м. юни до м. септември ще предоставяме за децата културно-образователни дейности по предварително изготвена програма, която ще включва посещения и запознаване с фонда в библиотеката и разговор на тема „Пътят на книгата” (от идеята, през написването, илюстрирането и издаването); „Библиотекар за един ден”; **„**Светът на музикалните инструменти”; „Да опознаем себе си чрез …” и практическо занимание, рисуване по зададена тема; Приложно ателие – запознаване на децата с различни приложни техники; „Да се хванем на хорце” – практическо занимание по български народни танци; „Игрите на баба и дядо” – разучаване на традиционни игри.

През предстоящата година имаме идея да предложим за деца и възрастни занимания по рисуване и по творческо писане, както и поредица от поетични срещи с млади и утвърдени автори. Също така предстои да организираме креативно музикално ателие за деца и родители, баби и дядовци; Арт ателие по френски; Творческо четене с гости ученици от 8 СУ „Васил Левски” (м.април), а също и от 32 СУИЧЕ „Св. Климент Охридски”, а през м. май за Деня на Европа ще гостува оркестър „Мелодика” – ученици отново от 8 СУ „Васил Левски”.

„Да посрещнем лятото” с традиционния за читалището празник на открито в градинката на ул. „Владайска” – и тази година ще се проведе с участието на школите и курсовете при читалището и приятели.

Преди и след всяко събитие на фейсбук страницата на читалището ще се качва информация и снимков материал, с които ще представяме и споделяме своите дейности с нашите последователи. Това ще привлече нови участници в работата на читалището и ще засили неговото значение на общностен център, където всеки според потребностите си може да получи знания и да развие твореца в себе си.

И през 2024 г. НЧ „Бачо Киро-1945” ще продължи да сътрудничи с Район „Красно село”, с читалищата в района, в столицата и страната, с училища и детски градини, с културни институти и музеи, със Сдружението на софийските читалища и със Съюза на народните читалища. Настоящата план-програма за дейността на читалището е отворена за нови предложения, мнения и идеи и подлежи на текущо актуализиране и допълване.

09.11.2023 г. Стела Ненова (председател на Настоятелството)……………

София